ΓΡΑΠΤΗ ΕΡΩΤΗΣΗ E-2369/96 υποβολή: Wolfgang Kreissl-Dφrfler (V) προς την Επιτροπή (27 Αυγούστου 1996)

Θέμα: Σπογγώδης εγκεφαλοπάθεια των βοοειδών (BSE)

1. Για ποιές τρίτες χώρες στις οποίες έχουν παρουσιαστεί κρούσματα BSE υφίσταται απαγόρευση εξαγωγής ή εισαγωγής βοοειδών ή προϊόντων βοείου κρέατος στην ΕΕ;

2. Ποιά μέτρα έχει λάβει η Επιτροπή εκτός της απαγόρευσης της εξαγωγής βοοειδών και προϊόντων βοείου κρέατος προέλευσης Μεγάλης Βρετανίας για να περιορίσει την εξάπλωση της BSE μέσω του ενδοκοινοτικού εμπορίου και του εμπορίου με τρίτες χώρες στις οποίες έχουν παρουσιαστεί κρούσματα BSE (σχέδια σφαγής, άλλες συμφωνίες κ.λ.π);

3. Ποιά χώρες εκτός της ΕΕ έχουν επιβάλλει, με δική τους πρωτοβουλία, απαγόρευση εισαγωγής για βοοειδή ή προϊόντα βοείου κρέατος βρετανικής προέλευσης; Πότε επέβαλαν οι χώρες αυτές τη σχετική απαγόρευση; Ποιά προϊόντα περιλαμβάνει η εν λόγω απαγόρευση και ισχύει ακόμα;

4. Μπορεί να αναφέρει η Επιτροπή εάν η βρετανική κυβέρνηση έχει προσφύγει ή πρόκειται να προσφύγει στον ΠΟΕ κατά των τρίτων χωρών που επέβαλαν, κατόπιν ιδίας πρωτοβουλίας, απαγόρευση εισαγωγής για βοοειδή και προϊόντα βοείου κρέατος;

Aπάντηση του κ. Fischler εξ ονόματος της Επιτροπής (11 Νοεμβρίου 1996)

1. Δεν υφίσταται στην Κοινότητα απαγόρευση για τις εισαγωγές από τρίτες χώρες όσον αφορά τη σπογγώδη εγκεφαλοπάθεια των βοοειδών (ΣΕΒ). Όλες οι τρίτες χώρες από τις οποίες η Κοινότητα εισάγει ζωντανά βοοειδή, κρέατα βοοειδών ή προϊόντα με βάση το βόειο κρέας, είναι χώρες με μικρή επίπτωση της ΣΕΒ ή είναι απαλλαγμένες από τη νόσο αυτή. Οι κοινοτικοί κανόνες που εφαρμόζονται στις εισαγωγές από τρίτες χώρες είναι σύμφωνες με τις διατάξεις του υγειονομικού κώδικα του διεθνούς γραφείου επιζωοτιών.

2. Εκτός από την προσωρινή απαγόρευση εξαγωγής ζωντανών βοοειδών, κρέατος βοοειδών και προϊόντων με βάση το βόειο κρέας από το Ηνωμένο Βασίλειο, η Επιτροπή ενέκρινε μία σειρά ενεργειών που αφορούν τη ΣΕΒ. Όπως, την υποχρεωτική κοινοποίηση των περιπτώσεων ΣΕΒ στην Κοινότητα, την απαγόρευση της χρήσης στη διατροφή των μυρηκαστικών πρωτεϊνών που προέρχονται από ιστούς θηλαστικών (με εξαίρεση ορισμένα προϊόντα όπως το γάλα), την έγκριση συστημάτων θερμικής επεξεργασίας για τα ζωικά απόβλητα και την έγκριση εθνικών προγραμμάτων εξάλειψης της ΣΕΒ.

3. Η απαγόρευση που προβλέπεται από τις αποφάσεις 96/239/ΕΚ ((ΕΕ αριθ. L 78 της 28.03.1996. )) και 96/362/ΕΚ ((ΕΕ αριθ. L 139 της 12.06.1996. )) της Επιτροπής σχετικά με ορισμένα επείγοντα μέτρα προστασίας από τη σπογγώδη εγκεφαλοπάθεια των βοοειδών, καλύπτει την αποστολή των ζωντανών βοοειδών, του κρέατος βοοειδών ή των προϊόντων με βάση το βόειο κρέας προς τις τρίτες χώρες καθώς και προς τα κράτη μέλη. Εξ όσων γνωρίζει η Επιτροπή, πριν από την έγκριση της απόφασης 96/239/ΕΚ, οι ακόλουθες τρίτες χώρες είχαν εγκρίνει τους μονομερείς περιορισμούς που αφορούν τα προϊόντα με βάση το βόειο κρέας προέλευσης Ηνωμένου Βασιλείου: Περού, Μπενίν, Συρία, Αίγυπτος, Ιορδανία, Λιβύη, Σαουδική Αραβία, Ηνωμένα Αραβικά Εμιράτα, Κατάρ, Μπαχρέιν, Κουβέιτ, Αλγερία, Γάζα, Ιράν, Κορέα, Λίβανος, Σιγκαπούρη, Τυνησία, Τουρκία, Ιαπωνία, Καναδάς, Μεξικό, Ταϋλάνδη, Γουϊνέα-Μπισάου, Tόγκο, Ακτή Ελεφαντοστού, Σενεγάλη, Γκάνα, Νιγηρία, Ρωσία, Λευκορωσία, Ουκρανία, Εσθονία, Λετονία, Λιθουανία, Σλοβακία, Σλοβενία, Κίνα, Ηνωμένες Πολιτείες και Κογκό. Τα περισσότερα από τα μέτρα αυτή ελήφθησαν στις αρχές της δεκαετίας του 90.

4. Η Επιτροπή δεν διαθέτει πληροφορίες σχετικά με την ανάληψη τέτοιων ενεργειών από τη βρετανική κυβέρνηση.